Kremenčuko magnetinė anomalija
Kremenčuko magnetinė anomalija (ukr. Кременчуцька магнітна аномалія) – geležies rūdų santalka vidurio Ukrainoje, Poltavos srities pietuose. Plotas ~5000 km². Rūda – geležingieji kvarcitai (iki 500 m gylio, ištekliai 4,0–4,5 mlrd. t; turi 25–40 % geležies) bei martitinės ir martitinės hematitinės, dažnai karbonatizuotos, rūdos (ištekliai 220 mln. t; turi 58 % geležies). Kremenčuko magnetinė anomalija atrasta 1928 m., kasama atviruoju būdu nuo 1970 m. Gavybos didžiausias centras – Horišni Plavniai (buv. Komsomolskas). Pagrindiniai telkiniai – Horišni Pliavnių, Lavrikivo, Bilanivo, Erystivsko. Kasybą vykdo Poltavos rūdų sodrinimo kombinatas.